

Zvezdarska 1, 1102 Ljubljana

**Arhiv Republike Slovenije**

**vas vabi na novinarsko konferenco – predstavitev konservirane-restavrirane knjige**

**ROKOPIS IZ ŠKOFIČ**

Novinarska konferenca bo v petek, **3. julija 2020, ob 11. uri**

v Arhivu Republike Slovenije na Zvezdarski 1 v Ljubljani.



Restavrirano delo bodo predstavili **dr. Teodor Domej**, slovenski zgodovinar in narodnostni delavec na avstrijskem Koroškem, **doc. dr. Peter Tropper,** ravnatelj Škofijskega arhiva v Celovcu, **dr. Andrejka Žejn**, Inštitut za slovensko literaturo in literarne vede ZRC SAZU, in **Lucija Planinc**, vodja Centra za restavriranje in konserviranje Arhiva Republike Slovenije.

O rokopisu iz Škofič:

Rokopis iz Škofič ob Vrbskem jezeru na avstrijskem Koroškem izvira iz začetka 19. stoletja. Vsebuje predelavo nemškega prevoda spisa *Mystica Ciudad de Dios* španske redovnice Maríe de Jesús de Agreda (1602–1665). Besedilo govori o Jezusovem in Marijinem življenju, vendar zgodbo spremljamo iz zornega kota Marije. Pisano je v krajevnem narečju značilnem za župnijo Škofiče in prav zato predstavlja pomemben del kulture dediščine, še posebej za Slovence na avstrijskem Koroškem.

O opravljenih posegih v Centru za restavriranje in konserviranje Arhiva Republike Slovenije:

Knjigo, ki je bila zaradi pogoste uporabe in starosti poškodovana, smo konservirali in restavrirali v Centru za restavriranje in konserviranje Arhiva Republike Slovenije. Predstavljala je zanimiv in zahteven konservatorsko-restavratorski objekt, pri katerem so sodelovali različni strokovnjaki. Knjižni blok je bil sestavljen iz dveh različnih velikosti listov. Zanimiva je bila tudi platnica, ki je bila vzeta z neke druge knjige in ni pripadala knjižnemu bloku, saj se od njega razlikuje v velikosti. Konservirana in restavrirana rokopisna knjiga je sedaj povezana v homogeno celoto in urejena za trajno hrambo. Z vidika trajnega ohranjanja slovenske kulturne dediščine je bil s tem narejen pomemben korak naprej.

Skladno s smernicami NIJZ in Ministrstva za kulturo obiskovalce prosimo, da dosledno upoštevajo navodila za preprečevanje širjenja okužbe s SARS-Cov-2. Ohranjajo naj medsebojno varnostno razdaljo, nosijo zaščitno masko in upoštevajo higienske ukrepe NIJZ.

Za več informacij je na voljo Lucija Planinc ([lucija.planinc@gov.si](mailto:lucija.planinc@gov.si), 030 712 895).

Vljudno vabljeni!